Биографија

**Академски хор Collegium musicum** основан је 1971. године на иницијативу професора Војислава Илића и чине га студенткиње Факултета музичке уметности у Београду. Од оснивања је диригент хора била Даринка Матић Маровић, професор емеритус Универзитета уметности у Београду, док је др ум. Драгана Јовановић, ванредни професор на Катедри за дириговање Факултета музичке уметности у Београду од 1999. године била ангажована као асистент диригента, а од 2002. године и као диригент хора. Од 1971. године до данас око 500 студенткиња Факултета музичке уметности у Београду биле су чланице овог ансамбла.

Collegium musicum је један од најеминентнијих хорова у Србији и 2017. године указом председника Републике Србије одликован је златном медаљом за изузетне заслуге, чување традиције хорског певања и промоцију српске културе у свету. До сада је одржао преко 3000 концерата широм земље и света (Шпанија, Португал, Француска, Белгија, Енглеска, Ирска, Норвешка, Шведска, Немачка, Аустрија, Пољска, Чешка, Словачка, Мађарска, Румунија, Бугарска, Италија, Словенија, Хрватска, Босна и Херцеговина, Македонија, Црна Гора, Грчка, Кипар, Турска, Пакистан, Авганистан, Иран, Индија, Монголија, Кина, Тајван, Јужна Кореја, Русија, Белорусија, Украјина, Литванија, Летонија, Естонија, Аргентина, Бразил, Еквадор, Мексико, Куба и САД).

Академски хор Collegium musicum остварио је трајне снимке за Радио телевизију Србије, Национални радио Норвешке, Италијанску националну радио телевизију (RAI), РТВ Мексико и друге. Нека од ремек дела хорске уметности остала су забележена на плочама Хиљадити концерт Колегиум музикума, Духовна музика Запада, као и на компакт диск издањима Боје и звуци Балкана, Сирене и Три звука Мокрањца (интегрално издање Руковети Стевана Стојановића Мокрањца у транскрипцији Војислава Илића).

Репертоар хора обухвата дела композитора различитих стилских епоха, од ране музике до савременог музичког стваралаштва. Висок професионални ниво и креативност овог ансамбла инспирисала је многе композиторе да му посвете своја дела. За пуних 50 година постојања хор је остварио преко 200 премијерних извођења. Хор је учествовао у реализацији многих важних културних догађаја у земљи и региону, као и у пројектима извођења већег броја вокално-инструменталних дела сарађујући са Београдском филхармонијом, Симфонијским оркестром РТС-а, Гудачима Светог Ђорђа, Београдским гудачким оркестром Душан Сковран, Нишким симфонијским оркестром, Црногорским симфонијским оркестром, Симфонијским оркестром ФМУ и Симфонијским оркестром Музичке академије у Бања Луци и диригентима као што су Зубин Мехта, Емил Табаков, Михаил Јуровски, Урош Лајовиц, Оиђи Оуе, Ен Шао, Франческо Ла Векија, Бојан Суђић, Саша Бритвић, Григориј Краско... Последњих година ансамбл са посебном пажњом развија визуелно-сценски идентитет у хорском извођаштву те је остварио и неколико концерата-перформанса као што су Сирене, Документ: ВОДА, Мокрањац 1914-2014, Змија Младожења и Шкловски.

Академски хор Collegium musicum добитник је бројних признања и награда, како у Србији, тако и у инстранству од којих се могу издвојити:

• Апсолутно прво место за извођење полифоне музике у Арецу (Италија 1971);

• Апсолутно прво место за извођење полифоне музике и Прва награда у категорији националне музике на Међународном такмичењу у Ланголену (Велика Британија, 1973);

• Награда Британске националне раадио телевизије BBC (Велика Британија, 1973);

• Две златне медаље на Десетом Светском фестивалу омладине и студената у Источном Берлину (Источна Немачка, 1973);

• Апсолутно прво место и Специјална награда за извођење полифоне музике, као и Прва награда у категорији националне музике у Горици (Италија, 1980);

• Прва награда за извођење полифоне музике и Награда за најбољег диригента на Међународном такмичењу у Торевијехи (Шпанија, 1988);

• Апсолутна прва награда за најбољи хор фестивала, Златна медаља у категорији женских хорова за полифонију и Специјална награда за најбоље извођење фолклорне композиције на Шестом такмичењу хорске музике у Превези (Грчка, 2000);

• Специјална награда публике на 48. хорском такмичењу у Корку (Ирска, 2002);

• Апсолутна прва награда за најбољи хор фестивала, Специјална награда за извођење композиције на кинеском језику и Награда за најбољег диригента на Шестом међународном хорском фестивалу у Пекингу (Кина, 2002);

• Прва награда у категорији музички образованих хорова, Специјална награда за најбољи хор фестивала Пољске националне радио телевизије и Награда за најбољег диригента на 29. Међународном фестивалу духовне музике у Хајновци (Пољска, 2010);

• Златна медаља на Интернационалном хорском фестивалу у Карнеги холу (Њујорк, САД, 2013).

Академски хор Collegium musicum учествовао је на свим значајнијим фестивалима у Србији (Бемус, Трибина композитора, Белеф, Харфафест и Миксер фестивал у Београду, Нишке хорске свечаности и Музички едикт у Нишу, Дани српског преображења у Манасији, Мађународни фестивал камерних хорова у Крагујевцу, Мермер и звуци у Аранђеловцу, Cinema City фестивал у Новом Саду и тако даље), али и на престижним фестивалима у иностранству као сто су: Фландријски фестивал у Генту (Белгија), Берлинске свечаности (Немачка), Прашко пролеће и Фестивал вокалне музике у Брну (Чешка), Међународни фестивал у Варни (Бугарска), Фестивал Жорж Енеску у Букурешту (Румунија), хорски фестивали у Тулону и Нансију (Француска), Фестивал духовне музике у Палерму и Дани музике у Трсту (Италија), грчки музички фестивали у Делфима, Лефкади, Кардици, Аталанди, Касторији, Солуну, Крфу и Атини, Фестивал духовне музике у Москви и Дани српске културе у Петрограду (Русија), Фестивали у Пуебли и Тепозотлану (Мексико), Светски фестивал омладине и студената у Хавани (Куба), Фестивал у Буенос Аиресу (Аргентина)...

Критике за интерпретације овог ансамбла биле су увек изражене у суперлативима: „Величанствене девојке београдског хора Collegium musicum певале су изузетно. То је било једно од најбољих извођења на такмичењу.“ (Велика Британија); „Дивимо се изванредној дикцији, ширини, усклађености гласова и њиховој свежини.“ (Белгија); „Савршен пример у постизању вокалне технике, уједињен са високо професионалним члановима, достиже звук непревазиђен до сада!“ (Мексико); „Концерт заслужује све суперлативе, савршена виртуозност младих уметника је фасцинантна!“ (Индија); „До сада нисмо чули извођење овако савршеног хора и његовог маестралног диригента:“ (Кина); „Collegium musicum – догађај сезоне!“ (Москва).